[pic] | AZ EURÓPAI KÖZÖSSÉGEK BIZOTTSÁGA |

Brüsszel, 10.11.2008

COM(2008) 710 végleges

A BIZOTTSÁG JELENTÉSE A TANÁCSNAK ÉS AZ EURÓPAI PARLAMENTNEK

a Schengeni Információs Rendszer második generációjának (SIS II) kifejlesztéséről Az elért eredményekről szóló jelentés 2008. január – 2008. június

TARTALOMJEGYZÉK

1. Bevezetés 4

2. A projekt jelenlegi állása 4

2.1. A vizsgált időszak alatt elért eredmények 4

2.1.1. A SIS II általános ütemterve 4

2.1.2. Előkészületek az átállásra: 5

2.1.2.1. Az átállás ütemezése és a jogi eszközök 5

2.1.2.2. Az átállás ütemezése és a konverterre vonatkozó előírások 5

2.1.3. A hálózat kiépítése: 5

2.1.4. .A központi SIS II tesztelése: 5

2.1.5. A tagállamok közreműködésével végzett tesztelések 5

2.1.5.1. A kapcsolódási teszt 6

2.1.5.2. A megfelelőségi teszt 6

2.1.5.3. Az operációs rendszer tesztelése 6

2.1.6. Operatív irányítás: 7

3. Irányítás 7

3.1. Projektmenedzsment 7

3.1.1. Ütemezés: 7

3.1.2. Kockázatok: 7

3.1.3. A projektmenedzsment-igazgatóság: 7

3.1.4. Pénzügyi irányítás: 7

3.2. Találkozók 8

3.2.1. A SIS II Bizottság ülései: 8

3.2.2. Nemzeti tervezés és koordináció: 8

3.2.3. Tanácsi ülések: 9

4. A következő jelentéstételi időszak prioritásai 9

4.1. Tesztelés 9

4.1.1. Az előzetes rendszerelfogadási tesztelés 9

4.1.2. Az átfogó tesztelés előkészületei 9

4.2. Az átállással kapcsolatos fejlesztések 9

4.3. Operatív irányítás 10

4.4. Biztonság és adatvédelem 10

5. Következtetések 10

1. BEVEZETÉS

Ez a jelentés a Schengeni Információs Rendszer második generációjának (SIS II) kifejlesztése terén 2008. első félévében végzett bizottsági munka eredményeit ismerteti. A Bizottság a jelentést a Schengeni Információs Rendszer második generációjának (SIS II) kifejlesztéséről szóló 2001. december 6-i 2424/2001/EK tanácsi rendelet[1] 6. cikke alapján készítette a Tanácsnak és az Európai Parlamentnek. Jelentésünk egyben a tesztelés jelenlegi állásáról szóló jelentés is, amelyet a Schengeni Információs Rendszer (SIS II) második generációjának teszteléséről szóló 189/2008/EK tanácsi rendelet, illetve 2008/173/EK tanácsi határozat előír.

A SIS II projekt három szakaszra osztható: Az 1. szakasz célkitűzése a rendszer megtervezése volt, és a mostani jelentéstételi időszakot megelőzően lezárult. A 2. szakasz a központi rendszer kifejlesztését és telepítését foglalja magában: a tevékenységek most jórészt erre irányulnak, és valószínűleg 2008 végéig be is fejeződnek. A 3. szakaszban kerül sor a végső teszteléssel és a SIS 1+ rendszerről a SIS II rendszerre való átállással kapcsolatos tennivalókra. Az átállás előkészítő munkálatai már jelenleg is folynak . Annak érdekében, hogy teljes képet nyújthassunk a SIS II projekthez kapcsolódó tevékenységekről, jelentésünkben kitérünk a lehetséges kockázatokra, valamint a pénzügyi és operatív irányításra és a projektmenedzsmentre is.

2. A PROJEKT JELENLEGI ÁLLÁSA

2.1. A vizsgált időszak alatt elért eredmények

2.1.1. A SIS II általános ütemterve

A SISone4ALL sikeres végrehajtását, majd az új tagállamokban végzett határellenőrzések megszüntetését követően a Bel- és Igazságügyi Tanács 2008 februárjában úgy határozott, hogy a SIS II-t oly módon kell átütemezni, hogy a Tanács a SIS II működésének kezdetét 2009 szeptemberére irányozhassa elő. Jelentéstételi időszakuk első hónapjaiban a Bizottság szolgálatai – a tagállami szakértőkkel és a „SIS II barátai” csoporttal[2] szorosan együttműködve – a SIS II ütemtervének felülvizsgálatára összpontosítottak.

A menetrend elkészítése során a SIS II ütemtervével kapcsolatban több, mindezidáig lezáratlan kérdésről is került, hogy időigényesek lehetnek és/vagy egyéb jelentős kockázatot hordoznak magukban. Ilyen kérdések például:

- konverter kifejlesztése a SIS 1+ rendszerről a SIS II-re való átálláshoz;

- a szabadságolási időszak alatt végrehajtott átállás;

- külső szerződéses vállalkozók alkalmazása.

A „SIS II barátai” csoportban, a Tanács illetékes előkészítő szervei keretében és a Tanács ülésein 2008 áprilisában és májusában többek között ezeket a kérdéseket is kimerítően megtárgyalták.

2.1.2. Előkészületek az átállásra:

2.1.2.1. Az átállás ütemezése és a jogi eszközök

A Bizottság (a SIS1+ országainak részvételével) biztosítani fogja, hogy a SIS II központi elemeit és a nemzeti rendszerekhez való kapcsolódásait 2008 végéig teszteljék és üzemképessé tegyék. Ezt a határidőt kapta a Bizottság arra, hogy a SIS II központi elemeinek kifejlesztését befejezze. A SIS II projekt azonban nemcsak a központi elemek kifejlesztését foglalja magában. 2009-ben a központi SIS II-t teljes egészében, a nemzeti alkalmazásokkal együtt fogják tesztelni.

A Bizottság előterjesztette a javaslatot a SIS 1+ rendszerről a SIS II-re való átállást (ezen belül a SIS II tesztelését) szabályozó jogi keretet létrehozó tanácsi határozatra és rendeletre.

2008. április 16-án a Bizottság javaslatokat fogadott el a SIS 1+ környezetről a SIS II műszaki környezetre való átállás jogi eszközeire vonatkozóan, amelyeket jelenleg a Tanács és a Parlament keretein belül tárgyalnak.

2.1.2.2. Az átállás ütemezése és a konverterre vonatkozó előírások

A SIS 1+ rendszerről a SIS II-re való átállás általános megközelítését illetően egyetértenek a felek abban, hogy a nemzeti rendszereket egy lépésben kapcsolják át. A SISone4All sikere érdekében azonban több tagállamnak / felhasználónak kell az átállást végrehajtania, mint eredetileg tervezték.

A Tanács a SIS 1+ rendszerről a SIS II-re való átállásra vonatkozóan 2008. február 28-án olyan általános megközelítést erősített meg, amely visszatérési lehetőséget és – a váratlan problémák megoldása érdekében – fokozatos áttérést biztosít. E célból felkérte a Bizottságot, hogy bocsásson rendelkezésre a SIS 1+ és a SIS II rendszert összekötő konvertert, amely mindenféle forgatókönyv esetére biztosítaná a SIS folyamatos működőképességét. Az ilyen nehézségeket tapasztaló tagállamoktól / felhasználóktól elvárják majd, hogy a helyzetet a lehető leggyorsabban orvosolják.

2.1.3. A hálózat kiépítése:

A SIS II projekt olyan, nagy területre kiterjedő hírközlési hálózat kialakítását is magában foglalja, amely megfelel az elérhetőséggel, a biztonsággal, a földrajzi lefedettséggel és a szolgáltatás színvonalával szemben támasztott követelményeknek, és ezáltal lehetővé teszi a nemzeti és központi rendszerek közötti kommunikációt[3].A tagállamok 2007 vége óta hozzáférnek a központi, illetve a tartalék központi egységhez, mostanra pedig minden tagállam és jelenlegi felhasználó hozzákapcsolta fő és tartalék helyszíneit az s-Testa hálózathoz. Svájc az s-Testa hálózatra 2008 június 3-án kapcsolódott rá.

2.1.4. A központi SIS II tesztelése:

A rendszermegoldások tesztelését annak ellenőrzésére hozták létre, hogy a központi telephelyen található központi SIS II megfelel-e a technikai előírásoknak. A nemzeti rendszerek bevonása nélkül végzett teszteket 2007 decemberében fejezték be és 2008 elején fogadták el.

2.1.5. A tagállamok közreműködésével végzett tesztelések

A tagállamok / felhasználók részvételével jelenleg háromféle tesztelés folyik. A kapcsolódási teszttel azt ellenőrzik, hogy a SIS II nemzeti rendszerek képesek-e a SIS II központi rendszerre kapcsolódni. A megfelelőségi teszt – a tagállamokkal egyeztetett, előzetesen meghatározott kísérleti esetek alapján – külön vizsgálja a SIS II nemzeti rendszerek és a SIS II központi rendszer közötti interakciókat. Az egyes tagállamok nemzeti rendszerei eltérő jellemzőkkel rendelkezhetnek (pl. nemzeti másolat alkalmazása), ezért a rendszerek profilja függvényében az előre meghatározott kísérleti esetek minden tagállam esetében mások és mások. Az operációs rendszer tesztelése során azt ellenőrzik, hogy a központi rendszer működőképes-e úgy, hogy számos nemzeti rendszer kapcsolódik hozzá. A tesztelést ebben a szakaszában nem szimulátorokkal, hanem ténylegesen a tagállamok és felhasználók közreműködésével végzik. Annak ellenére, hogy a részletes ütemtervet helyenként ki kellett igazítani, a tesztelés jelenleg a terveknek megfelelően halad.

2.1.5.1. A kapcsolódási teszt

A kapcsolódási teszttel az ellenőrzik, hogy a SIS II nemzeti rendszerek képesek-e a SIS II központi rendszerre kapcsolódni.

Az alábbiakban a 2008. június 30-án fennálló helyzetet ismertetjük.

Az informális kapcsolódási teszteket a következő huszonnégy tagállam, illetve felhasználó fejezte be:

Ausztria, Németország, Portugália, Luxemburg, Görögország, Olaszország, Szlovénia, Szlovákia, Izland, Finnország, Norvégia, Magyarország, Hollandia, Cseh Köztársaság, Litvánia, Dánia, Spanyolország, Ciprus, Svédország, Belgium, Lengyelország, Észtország, Málta, Lettország.

Az alábbi öt tagállam, illetve felhasználó most végzi a kapcsolódási teszteket:

Eurojust, Europol, Franciaország, Írország, Egyesült Királyság.

Nem kezdte még el az informális kapcsolódási teszteket:

Svájc.

2.1.5.2. A megfelelőségi teszt

A megfelelőségi teszt – a tagállamokkal egyeztetett, előzetesen meghatározott kísérleti esetek alapján – külön vizsgálja a SIS II nemzeti rendszerek és a SIS II központi rendszer közötti interakciókat. Az egyes tagállamok nemzeti rendszerei eltérő jellemzőkkel rendelkezhetnek (pl. nemzeti másolat alkalmazása, biometrikus adatok kezelése), ezért a rendszerek profilja függvényében az előre meghatározott kísérleti esetek minden tagállam esetében mások és mások.

Jelenleg tizennyolc tagállam vesz részt a megfelelőségi tesztekben:

Az első csoportot alkotó tizennégy tagállam (Svédország, Norvégia, Portugália, Olaszország, Finnország, Magyarország, Görögország, Hollandia, Ciprus, Németország, Ausztria) már jórészt befejezte a tesztelést.

A második csoport hét tagállama (Dánia, Litvánia, Észtország, Spanyolország, Izland, Luxemburg és Lettország) a közelmúltban már elkezdte a megfelelőség tesztelését, és az ütemterv szerint a többiek is rövidesen csatlakoznak hozzájuk. A befejezésre kitűzött időpont valamennyi tagállam esetében 2008 októbere.

2.1.5.3. Az operációs rendszer tesztelése

Az operációs rendszer tesztje a központi rendszert összekapcsolt nemzeti rendszerek egy csoportjával együtt teszteli. A tesztelést ebben a szakaszában nem szimulátorokkal, hanem ténylegesen a tagállamok és felhasználók közreműködésével végzik. Célja, hogy meg bizonyosodjanak róla: a központi rendszer akkor is megfelel a funkcionális és műszaki követelményeknek, amikor a tényleges rendszert használatba veszik. Az operációs rendszer tesztelésének szakasza 2008. május 21-én megkezdődött. A működést ellenőrző tesztelésben kilenc tagállam / felhasználó (Ausztria, Ciprus, Németország, Olaszország, Hollandia, Portugália, Svédország, Görögország, Norvégia) vesz részt. E tesztelési szakasz lefolytatásához legkevesebb hat tagállamra volt szükség. Bár az operációs rendszer tesztelésének fejezését az ütemterv 2008 augusztusának végére irányozta elő, már most mutatkoznak a központi rendszer stabilitásával kapcsolatos aggályok.

2.1.6. Operatív irányítás:

A SIS és a VIS irányítása közötti szinergiákat figyelembe véve az operatív irányítás előkészítése a terveknek megfelelően halad. Arra az átmeneti időszakra, amíg létre nem hozzák a SIS II hosszú távú irányítási rendszerét, különböző szolgáltatói szerződéseket fognak kötni a központi rendszert üzemeltető tagállam (Franciaország), illetve az üzemelési folyamatossági rendszert befogadó tagállam (Ausztria) nemzeti hatóságaival. Már aláírták Franciaországgal a második szerződést – ennek tárgya a központi helyszín alkalmazottjainak biztosítása és a SIS II műveleteiben részt vevő munkatársak képzése –, és hamarosan elkezdődnek a tárgyalások a harmadik szerződésről is, amelyet a francia hatóságok által az élesben való bevetés előkészítése során elvégzendő feladatokról kötnek majd.

2008 márciusában operatív irányítócsoportot hoztak létre (Bizottság–Franciaország–fejlesztési fővállalkozó), amely a jelentés tárgyát képező időszak alatt háromszor találkozott a felmerülő kérdések megvitatására és annak biztosítására, hogy műveleti irányítás előkészítése az ütemterv szerint haladjon. Megbízást adtak az operatív irányítás szervezeti tervének elkészítésére is, amely során felmérik a jelenlegi strasbourgi szervezeti felépítést és a SIS II és a VIS kívánt szervezeti felépítését.

3. IRÁNYÍTÁS

3.1. Projektmenedzsment

3.1.1. Ütemezés:

A Tanács 2008. június 5-én jóváhagyta a SIS II teljes ütemtervét.

3.1.2. Kockázatok:

A „SIS II barátai” ülésén megjegyezték, hogy az ütemterv két jelentős kockázatot rejt magában: egyrészt annak a szakasznak a kezdetén, amikor a központi rendszer valamennyi funkcióját a nemzeti rendszerekkel együtt tesztelik, még előfordulhatnak hibák mind központi, mind nemzeti szinten, másrészt nem szerepel a tervek között, hogy 2009-ben, az átállási szakasz megkezdése előtt kidolgoznák a technikai előírások újabb változatát. A Bizottság a kockázatok fenti elemzését teljes mértékben elfogadja.

3.1.3. A projektmenedzsment-igazgatóság:

A Bizottság szolgálatain és a projektben részt vevő szerződéses vállalkozókon kívül a német, a portugál, a szlovén és a francia elnökség, valamint a C.SIS egy-egy képviselőjét is meghívták, hogy részt vegyen a projektmenedzsment-igazgatóság munkájában. A csoport megvitatja a szerződésekkel kapcsolatos kérdéseket, és figyelemmel kíséri a projekt célkitűzéseinek határidőinek betartását. Az igazgatóság a jelentésben tárgyalt időszak során négy alkalommal találkozott.

3.1.4. Pénzügyi irányítás:

A SIS II-vel kapcsolatos tevékenységekre a 2008. évi általános költségvetésben összesen 26 620 000 eurót különítettek el. A Bizottság 2007. december 21-én finanszírozási határozatot fogadott el, amely értelmében a SIS II-re (a Schengeni Információs Rendszer (SIS) működési kiadásai és egyéb, e bejegyzés alapján keletkező működési költségek) összesen 19 000 000 eurót, a SIS 1+ rendszerre pedig (a SIS 1+ kommunikációs infrastruktúrájának telepítése és a SIS 1+ kommunikációs infrastruktúrájának üzemeltetése és irányítása) 7 620 000 eurót szánnak.

Mivel a SIS 1+ rendszer 7 620 000 eurós költségvetését nem fogják erre – a Tanács által 2008 elején átvett – tevékenységre felhasználni, az összeget átcsoportosították a SIS II előirányzataihoz, hogy ebből fedezzék a Tanács által kért további tevékenységeket.

A SIS II 2008. évi költségvetésének fő összetevői a következők: a működési irányítás előkészítése, képzés és eszközök, hálózat, a forráskódokra vonatkozó ismeretek átadásának előkészítése, az operatív irányítás előkészítése – a Franciaországgal és Ausztriával megkötendő szerződések, külső segítségnyújtás a fejlesztéshez és a minőségellenőrzéshez, a SIS II-n elvégzett változtatások, tanulmányok, jogi konzultációs szolgáltatások, tájékoztatási kampány, telepítés, a SIS-környezet kommunikációs infrastruktúrájának üzemeltetése és irányítása. A SIS II összes előirányzatának 54,60%-át lekötötték, és a kifizetési előirányzatok 27,31%-ának megfelelő összeget már ki is fizettek.

3.2. Találkozók

A SIS II projektben mind a Bizottság, mind a tagállamok részt vesznek, és sikere azon múlik, hogy a SIS II nemzeti rendszereinek kifejlesztésére és összekötésére időben sor kerül-e. A rendszeres találkozók és jelentéstételi mechanizmusok a projektmenedzsment hatékonyságának alapvető elemei, de az előrehaladás feltétele, hogy a tagállamok átlátható módon beszámoljanak a nemzeti szinten felmerülő problémákról.

3.2.1. A SIS II Bizottság ülései:

A SIS II kifejlesztésében a Bizottságot a SIS II Bizottság segíti. Ez utóbbi a 2008. januárja és júniusa közötti időszakban négyszer ült össze.

A SIS II Bizottság rendszeres ülésein túl megbeszéléseket szerveznek a tagállami szakértőkkel is, amelyek során részletes technikai kérdéseket vitatnak meg. E találkozókon rendszerint a projekt egyes konkrét célkitűzéseivel kapcsolatosan felmerülő témákra összpontosítanak.

- A tesztelési tanácsadó csoport a tesztek megszervezésével, végrehajtásával és értelmezésével kapcsolatos kérdésekben nyilvánít véleményt a SIS II Bizottságnak. A csoport a jelentés tárgyát képező időszakban huszonnégyszer ült össze.

- A változtatáskezelő tanács a jelentett problémák osztályozáshoz és minősítéséhez, valamint ezek megoldásának lehetséges hatásaival kapcsolatban ad tanácsot. Ez a munkacsoport – amely egyébként a SIS II Bizottságnak is jelentés tesz – a jelentés tárgyát képező időszakban öt alkalommal találkozott.

- A SIS II Bizottság által 2007 októberében létrehozott migrációs munkacsoport azt a feladatot kapta, hogy a SIS 1+ rendszerről a SIS II rendszerre való átállás időben történő előkészítésére és végrehajtására dolgozzon ki átfogó stratégiát és magas szintű tervet, amelynek kockázatelemzés és az előre nem látható eseményekre vonatkozó terv is részét képezi. A migrációs munkacsoport megbízatása 2007 decemberében lejárt. A témával kapcsolatos tevékenységek folytatása érdekében hét alkalommal tartottak migrációs műhelytalálkozót.

3.2.2. Nemzeti tervezés és koordináció:

A SIS II Bizottság keretében munkacsoportot szerveznek, amelyben a tagállamok nemzeti projektmenedzserei vesznek részt. A munkacsoport üléseinek célja, hogy megbeszéljék a részletes tervezéssel, a kockázatokkal és a tevékenységekkel kapcsolatos, központi és nemzeti szintű kérdéseket. A jelentés tárgyát képező időszakban a nemzeti projektmenedzserek négy ízben találkoztak.

A tagállamokat felkérték, hogy az aktuális fejleményekről havi jelentések formájában, részletesen számoljanak be. Még mindig vannak olyan tagállamok, amelyek esetében nem ismert, hol áll a nemzeti rendszer kifejlesztése, és ez kihatással lehet a SIS II tesztelésének befejezésére. A nemzeti projektmenedzserek 2008. januári találkozójára Strasbourgban került sor, ahol a tagállamok képviselői meglátogatták a központi SIS II elhelyezésére szolgáló fő helyszínt.

3.2.3. Tanácsi ülések:

A Schengeni Információs Rendszerrel foglalkozó tanácsi munkacsoportok ülésein a Bizottság szolgálatai is részt vesznek, és havonta szóban beszámolnak a SIS II projekt alakulásáról és a vele kapcsolatos kockázatokról. A bizottsági szolgálatok ezenfelül írásos jelentést is benyújtanak a SIS II Bizottságnak, amelyben ismertetik a SIS II projekt előrehaladását és a kockázatokat.

A SIS II projekt jelenlegi állásáról a 2008. február 28-29-i, a 2008. április 17-18-i és 2008. június 5-6-i a Bel- és Igazságügyi Tanács előtt, valamint az EU-Szerződés 36. cikke alapján létrehozott bizottság valamennyi ülésén is beszámoltak.

4. A KÖVETKEZő JELENTÉSTÉTELI IDőSZAK PRIORITÁSAI

4.1. Tesztelés

Csak kiterjedt teszteléssel lehet megbizonyosodni arról, hogy a SIS II valamennyi szempontból megbízhatóan és hatékonyan működik-e.

A tesztelés – a mostani jelentéstételi időszakhoz hasonlóan – az erőfeszítések és az elvégzendő feladatok szempontjából 2008 második felében is elsőrendű prioritást élvez.

4.1.1. Az előzetes rendszerelfogadási tesztelés

Az előzetes rendszerelfogadási tesztelés szerződésben rögzített határidős célkitűzés, amely a központi SIS II-rendszer előzetes elfogadásához vezet Célja, hogy bebizonyítsa: a SIS II képes kezelni a legalább 15 tagállam jelentette terhelést, és nyújtani tudja a megállapodásban rögzített határértékeken belüli teljesítményt.

A tesztelés előkészületei hivatalosan a tagállami projektmenedzserek júniusi ülésén tartott bemutatóval és a tagállamokkal 2008. június 18-án rendezett hivatalos találkozóval kezdődtek meg. Ez utóbbin részletesen megbeszélték az előzetes rendszerelfogadási tesztelés tervezésének előkészületeit, hogy a kivitelezéshez szükséges dokumentációk és eljárások megszülethessenek. A munkafolyamat az elkövetkező néhány hónapban is tart, a véglegesítésre pedig 2008 szeptemberében kerül sor.

4.1.2. Az átfogó tesztelés előkészületei

Az átfogó tesztelés célja a SIS II egészének, azaz a központi és nemzeti rendszereknek és alkalmazásoknak az ellenőrzése abból a szempontból, hogy teljesítményük eléri-e legalább a SIS 1+ teljesítményét. Jelenleg folynak a technikai megbeszélések arról, mi lenne a legjobb módja a tesztelés során kapott eredmények értékelésének.

4.2. Az átállással kapcsolatos fejlesztések

Az átállásnál alkalmazott konverter kifejlesztésére a következő jelentéstételi időszak alatt kerül majd sor. A tagállamok beleegyeztek, hogy a tevékenység támogatásaként rendelkezésre bocsátják a SIS 1+ kulcsfontosságú műszaki adatait.

4.3. Operatív irányítás

A Bizottság, Franciaország és Ausztria egy jövőbeli találkozó keretében tárgyalnak majd az élesben működést megelőző képzések és egyéb szolgáltatások tárgyában Ausztriával megkötendő második szerződésről, valamint a salzburgi tartalék központi egység adatkezelői álláshelyének Franciaország általi betöltéséről.

Annak érdekében, hogy a Bizottság az élesben történő bevetés előtt kellő időben véglegesíthesse az intézkedéseket, konzultálni fognak a tagállami szakértőkkel az általuk elvárt szolgáltatási szintekről.

A fejlesztési fővállalkozó az informatikai szolgáltatás irányítási tervével kapcsolatos – többek között a SIS II központi színhelyein alkalmazott munkatársakkal szemben támasztott szakmai elvárásokra, a betöltendő álláshelyek számára és a szervezeti egységekre vonatkozó - javaslatait 2008 július elején nyújtja be a Bizottságnak.

4.4. Biztonság és adatvédelem

Most készítik elő azt a közös látogatást, amelyet az európai adatvédelmi biztos[4] munkatársai és a bizottsági szolgálatok 2008 októberében tesznek majd a hálózat bratislavai támogató műveleti központjában (Support Operation Centre).

Az európai adatvédelmi biztos munkatársai és a Bizottság szolgálatai rendszeres kétoldalú találkozókon vesznek részt, hogy megvitassák a SIS II-vel kapcsolatos kérdéseket. Az elkövetkező hónapokban a Bizottság felkészül az európai adatvédelmi biztos látogatására, amelyet a strasbourgi központi létesítményben készül tenni; erre még azt megelőzően kerül sor, hogy a személyes adatokat első ízben a SIS II központi rendszerébe továbbítanák.

5. KÖVETKEZTETÉSEK

A SIS II projekt fejlesztési szakasza továbbra is nagy kihívást jelentő feladat. Elkezdődött a tesztelési folyamat, amely azt hivatott biztosítani, hogy a központi SIS II és a nemzeti SIS-rendszerek kapcsolódni tudjanak egymáshoz, illetve megfeleljenek egymásnak. A legnagyobb kihívást ez idő szerint az átállásnál alkalmazandó konverter időben történő kifejlesztése és a különböző tesztelési programok folytatása jelenti.

[1] HL L 328., 2001.12.13., a 1988/2006/EK tanácsi rendelet által módosítva, HL L 411., 2006.12.30. (a 2006-os rendeletben található módosítások nem érintik a 6. cikket.)

[2] A "SIS II barátai" csoportot a Tanács 2008 februárjában hozta létre a SIS II tagállamokbeli végrehajtásának nyomon követésére. Tagjai a Cseh Köztársaság, Németország, Spanyolország, Franciaország, Olaszország, Hollandia, Ausztria, Lengyelország, Portugália, Szlovénia, Finnország, Svédország és Norvégia magas szintű képviselői.

[3] A titkosító doboz SIS II-re való alkalmazásához szükséges rendelkezések még nem készültek el.

[4] EDPS.